Primarul general al Capitalei, Nicușor Dan, a precizat vineri seara, în emisiunea Actualitatea, cu Tudor Mușat, că până la finalul anului 2025 Bucureștiul va avea un Plan Urbanistic General „care o să fie echilibrat și care o să dea o dezvoltare coerentă pe viitorul acestui oraș”:
“După opt ani în care noul Plan Urbanistic General a fost blocat am reușit să îl deblocăm. S-au făcut toate studiile, suntem în stare să venim imediat după campania electorală ca să nu interferăm cu prima variantă de Plan Urbanistic General, deci probabil că după toate avizele, că sunt vreo 40 de avize care trebuie luate de la toate instituțiile, probabil că la sfârșitul anului 2025 o să avem un Plan Urbanistic General care o să fie echilibrat și care o să dea o dezvoltare coerentă pe viitorul acestui oraș”.
Pe de altă parte, Nicușor Dan a spus că primarii de sector și fostul primar general, Gabriela Firea, nu au respectat actualul Plan Urbanistic General:
“Treaba este ca el să fie și respectat pentru că din păcate gradul de respectare al actualului Plan Urbanistic General de către primarii de sector și de către fostul primar general a fost foarte foarte scăzut, adică gradul de ilegalitate este foarte foarte mare și instituțiile de control nu funcționează”.